Vermiste meisie dood gevindArgieffoto Die soektog na ŉ 13-jarige meisie wat sedert Saterdag vermis is, het hartseer geëindig toe haar liggaam Woensdagmiddag gevind is. Kol. Mtsholi Bhembe, provinsiale polisiewoordvoerder van Mpumalanga, het gesê die meisie, Dimpho Sinenhlanhla Malevu, van Wesselton buite Ermelo, is Saterdag die laaste keer gesien toe sy na ŉ winkel is. “Sy het nooit teruggekeer huis toe nie, waarna haar ma haar as vermis aangemeld het. ŉ Soektog na Dimpho is van stapel gestuur en haar liggaam is Woensdag omstreeks 13:00 in ŉ veld naby die Ermelo-vliegveld aangetref,” het Bhembe gesê. Bhembe het gesê voorlopige ondersoek dui daarop dat sy moontlik verkrag en verwurg is. ŉ Nadoodse ondersoek sal gedoen word om dit te bevestig. Die polisie ondersoek die moord. Niemand is nog in verband met die voorval in hegtenis geneem nie.